જરા પાછળ જોઈને વીતેલા પાંચ દાયકા પર દૃષ્ટિ કરીએ તો ગુજરાતી પ્રજાને પત્રકારત્વ ક્ષેત્રે અમૃતલાલ શેઠ તથા સામળદાસ ગાંધી જેવા નીડર તંત્રીઓ મળ્યા, નવલકથાના ક્ષેત્રે કનૈયાલાલ મુનશી તથા રમણલાલ વસંતલાલ દેસાઈ જેવા સમર્થ વાર્તાકારો સાંપડ્યા અને વિનોદી સાહિત્યના ક્ષેત્રમાં રમણભાઈ નીલકંઠ તથા જ્યોતીન્દ્ર દવે જેવા વિદ્વાન હાસ્ય લેખકો પ્રાપ્ત થયા, પરંતુ આ ત્રણે ક્ષેત્રના સુભગ સમન્વયનું વરદાન તો એક માત્ર વજુ કોટકની કલમને જ સાંપડ્યું.